khistorydata/jeongjo-sjw-relations huggingface dataset:
정조 1년
李義翊。以禮曹言啓曰。傳曰。科榜之削。係是難愼之事。故爭執踰歲尙今靳可。而伊時予所受困之狀。具載頒示日記中。國有士師。則其可肯宥凶徒。吹噓汲引之徒俾逭邦憲哉。然未允臺啓之前。許多榜中人。皆在人鬼未判之界。使有負犯者。懷僥倖之望。無罪累者。抱鬱結之恨。實非綜核之政。然予則又以爲削榜非難。區別爲難。如其混削全榜。則不徒有玉石俱焚之歎而已。無所犯之人。固無可論。有所犯之人。又將自同無故之人。尤是掣肘之大端。其在難愼之道。宜加廣詢而處斷。乙未五月文科原榜之區別削榜當否。問議大臣以聞。禮曹館閣之臣。亦皆獻議事。命下矣。發遣本曹郞廳。問議于時原任大臣。則領議政金尙喆。左議政鄭存謙。右議政徐命善。以爲臣等。已於筵中。有所陳達。而伏讀傳敎。至受困二字。不覺心寒膽掉。科場之循私用奸。猶屬餘事。朝廷苟有法綱。則豈可使負此罪犯者。容置於朝籍之中哉。原榜中。摘發其有所犯者。先削其科。仍置重典。實爲綜核之政。而但主張用奸之試官。皆已物故。憑覈無路。此今日臣子之所共憤痛。而臺啓之所以閱歲爭執者也。無累之人。混入其中。無所區別。雖有俱焚之歎。與凶徒同榜題名。必有若浼之意。毋寧全罷其榜。決不欲參錯於其間。若其負犯之類。則當此大明之中。魑魅自當莫逃其形。豈有厭然自揜之理哉。臣等之意。乙未五月文科原榜。爲先亟允臺啓。以嚴王綱。以洩輿憤爲宜。伏惟上裁云。領敦寧府事金陽澤。以爲臣之賤見。與三大臣議同云。本曹判書洪樂性。參判李在協。參議金夏材。以爲大臣獻議。辭嚴義正。允叶物情。臣等無容更議。伏惟上裁。何如。傳曰。金奉朝賀處。遣禮官。亦爲收議以聞。
정조 1년
李秉模。以禮曹言啓曰。以乙未五月庭試削榜當否。問議草記。金奉朝賀處遣禮官。亦爲收議以聞事。批下矣。發遣本曹郞廳。問議于奉朝賀。則奉朝賀金致仁。以爲下敎之下。病未獻議。不勝惶悚云。敢啓。傳曰。知道。
정조 1년
李秉模。以禮曹言啓曰。今此懿昭墓親臨酌獻禮時。自上當有散致齋之禮。而只隔二日。散齋則勢未及依例擧行。殿下。自今日。散齋一日於別殿。致齋一日於齋殿。致齋。有司不啓刑殺文書。惟啓享事。諸享官及近侍之官應從升者。竝散齋一日於正寢。致齋一日於享所。陪享百官諸衛之屬。各於本司。淸齋一宿事。知委。何如。傳曰。允。
정조 1년
傳于徐有防曰。中官金性完推考。
정조 1년
傳于李秉模曰。別監姜壽岱。累出於朴有春之招。前後作挐之罪。不可不嚴懲。訓將入來。從重決棍後。照律定配。
정조 1년
李秉模。以訓鍊都監言啓曰。依傳敎。別監姜壽岱。從重決棍十五度後。移送秋曹之意。敢啓。傳曰。知道。
정조 1년
李秉模。以禁衛營言啓曰。別監金宗大。決棍十度後。汰去之意。敢啓。傳曰。知道。
정조 1년
李秉模。以兵曹言啓曰。專經武臣講。官加抄啓人員。依例別單書入之意。敢啓。傳曰。知道。
정조 1년
徐有防。以刑曹言啓曰。因禁衛營啓辭。別監梁宜昌。移送秋曹照律事。命下矣。取考律文。則大明律。對制上書。詐不以實條。有曰對制奏事。詐不以實者。杖一百徒三年。罪人梁宜昌。依此律決杖一百後。黃海道豐川府徒三年定配之意。敢啓。傳曰。知道。
정조 1년
兵曹口傳政事。以李長燮張志謙爲內禁衛將。白師誾爲兼司僕將。
정조 1년
傳于李秉模曰。進鞭而文兼。俱是侍衛。不可兼行。司僕正鄭宇淳改差。時任玉堂中擬入。
정조 1년
李秉模。以兵曹言啓曰。依傳敎傳敎招致之下。越墻逃走罪人韓慶潤尹迎莘。各限死決棍之意。敢啓。傳曰。知道。
정조 1년
徐有防。以義禁府言啓曰。忠淸監使徐有隣狀啓據。刑曹粘目內。忠淸前水使金麟瑞。移本府處之事。允下矣。金麟瑞。今方待命。卽爲拿囚之意。敢啓。傳曰。知道。
정조 1년
李秉模。以兵曹言啓曰。今此動駕時。領軍之將。不可不備。而內禁衛將李仁彬。前任朔州府使。朴光迪。前任安東營將。兼司僕將李陽運。前任三陟營將。俱在任所。未及上來。竝改差。其代口傳差出。以爲備員之地。何如。傳曰。允。
정조 1년
有政。吏批。行判書李重祜進。參判徐浩修在外未肅拜。參議鄭民始進。承旨李秉模進。啓曰。大司成今當差出。而擬望之人乏少。承旨竝擬。何如。傳曰。允。又啓曰。藝文提學今當差出。而擬望之人乏少。外任竝擬。何如。傳曰。允。以蔡濟恭爲判義禁。徐逈修爲兵曹參知。李徽之爲藝文提學。李普行爲大司成。趙儀逵爲昌陵參奉。權以綱爲兵曹佐郞。宋持常爲監察。鄭東浚爲注書。李完基爲軍器判官。天文學敎授單朴致亨。李敬養爲司僕正。
정조 1년
兵批。判書李徽之進。參判魚錫定病。參議林鼎遠入直進。參知未差。同副承旨李秉模進。以鄭宇淳尹行修李謙彬南柱老爲文兼。副司直金文淳李鎭衡。副司果李珪輔朴致亨。
정조 1년
李秉模。以兵曹言啓曰。卽接昌德宮衛將牒報。則曜金門內中松一株。因雨拔根顚仆云。令該所。依例斫去之意。敢啓。傳曰。知道。
정조 1년
傳于李秉模曰。別軍職。有下詢事。訓御將。明朝入侍事。分付。
정조 1년
李秉模。以兵曹言啓曰。今七月十七日。懿昭墓義烈墓。擧動時。各殿問安及承旨史官所騎馬。與各差備應把之數。無以推移。依前例。京畿驛馬。限四十匹補把之意。分付本道。何如。傳曰。允。
정조 1년
大司憲鄭昌順。大司諫趙英鎭。執義任觀周。司諫安聖彬。應敎李在學。副應敎李敬養。持平洪明浩鄭淵淳。校理南鶴聞。副校理沈有鎭鄭志儉。正言兪岳柱。修撰林蓍喆尹尙東。副修撰朴祐源李儒慶啓曰。請和緩。爲先削去其號。依律處斷。措辭見上請還竄遠竄罪人韓翼謩。金吾草記勿施之命。仍施遠竄之典。又啓曰。請放歸田里罪人金相福。爲先極邊竄配。答三司曰。不允。大司憲鄭昌順。大司諫趙英鎭。執義任觀周。司諫安聖彬。持平洪明浩鄭淵淳。正言兪岳柱啓曰。請楸子島荐棘罪人趾海。濟州牧定配罪人纘海。更令王府。設鞫嚴問。快施當律。又啓曰。請薪智島定配罪人敬彬。熊川縣定配罪人成運。亟令王府。更爲設鞫得情。又啓曰。請還寢象厚放歸田里之命。仍施絶島定配之典。又啓曰。請洪樂任亟命王府。設鞫又問。又啓曰。請黑山島定配罪人金龜柱。依律處斷。又啓曰。請大靜縣荐棘罪人啓能。依律處斷。又啓曰。請薪智島安置罪人宋瑩中荐棘。又啓曰。請智島定配罪人金相翊荐棘。答兩司曰。不允。已上措辭見上
정조 1년
持平鄭淵淳啓曰。請大靜縣爲奴罪人金壽賢。依律處斷。又啓曰。請乙未五月文科榜中。多是賊邊之徒。陰藉逆魁之勢。冒占科名。固已駭憤。而以至麟謙。互相恐動。敢以欲起科獄等說。危逼我聖躬者。究厥罪狀。萬戮猶輕。特以我聖上山藪之量。不下指名之敎。故輿情雖切。而憑覈無路天網高懸。而凶徒猶漏。今於諫疏之發。旣有指的之論。則豈可一刻容貸。至於原榜。則其在平人之情。必有欲浼之心。不幸與凶徒同榜。亦豈可區別獨存。國體所關。不可仍置。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。乙未文科原榜。亦命罷削。答曰。今方收議矣。又啓曰。請黑山島荐棘罪人述海。設鞫嚴問得情。又啓曰。請爲奴罪人河翼龍金重得。亟命王府。設鞫得情。夬正王法。又啓曰。請梁山郡定配罪人錫達。依律處斷。又啓曰。請削黜罪人金漢耆。亟施遠竄之典。又啓曰。請海南縣竄配罪人金載順。亟令王府。設鞫嚴問。又啓曰。請故判書李潭。亟施追削之典。又啓曰。請遠竄罪人洪達洙。亟令王府。更加嚴鞫。依律處斷。又啓曰。請遠竄罪人聖中。亟令王府。設鞫嚴問。期於得情。夬正王法。又啓曰。請削板罪人有臣宗甲義駿等。竝令王府。設鞫嚴問。依律處斷。答府曰。不允。措辭見上
정조 1년
司諫安聖彬啓曰。請大靜縣爲奴罪人金壽賢。更令王府。設鞫嚴問。依律處斷。又啓曰。請旌義縣荐棘罪人尹泰淵。亟令王府。設鞫得情。夬正王法。又啓曰。請爲奴罪人河翼龍金重得。亟令王府。設鞫得情。夬正王法。又啓曰。請海南縣定配罪人李弘濟。亟令王府。設鞫嚴問。又啓曰。請海南縣竄配罪人金載順。亟令王府。設鞫嚴問。又啓曰。請亟收安置罪人睦祖煥。量移之命。及放逐罪人鄭遠達李俊永。島配罪人閔百奮放送之命。以嚴隄防。又啓曰。請機張縣竄逐罪人朴宗岳放釋之命。又啓曰。請寶城郡屛裔罪人朴宗集。爲先絶島安置。又啓曰。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。答曰。不允。啓曰。乙未五月庭試事。尙何言哉。第緣凶徒科場之事用奸。至有聖上受困之敎。奉讀未半。不覺其骨顫而瞻掉也。噫嘻痛矣。伊時用奸之主試。今皆物故。負犯如此。而尙未一番究覈。神人之憤。容有極哉。榜中之一種醜類。初緣其未能的知。尙稽邦憲之亟加。輿情痛惋。久而益激。卽狀聞諫疏到院。罪人斯得。噫。魑魅鬼蜮。嘯聚糾結。互相吹噓。暗地和應。至發其恐動危逼之計。自干於窮凶極惡之罪。夷考往牒。豈有如此等之兇徒也哉。究厥情狀。萬戮猶輕。決不可暫時容貸。至若原榜。其中雖有無故之人。而非但渠輩。必懷若浼之心。其在國體。亦不可以此區則。苟且仍置。請鄭克煥宋翼彦宋載中李鎭常吳翰源金載器趙德潤洪時漙李心淵朴相集李商進復一等。已物故外。亟令嚴鞫。夬施當律。庭試原榜。亦爲罷削。答曰。今方收議矣。
정조 1년
知敦寧鄭光漢疏曰。伏以臣發跡寒素。賦才綿薄。始願不及於榮達。私計只在於祿仕。輥到卿列。已非意望。默數敡歷有踰涯分。分外進取。灰心久矣。惟我聖上。念軫於簪收。恩曁於樗散。昨今年來。外試內庸。除旨聯翩。殆無無官之日。自惟疎賤。何以得此。況臣門族本尠。通籍立朝。不過四五人。而偏被陶甄之化。俱躋通顯之班。每一家團會。頌聖德之至渥而圖報無地。懼寒門之滿盈。而過福是戒。惟以守分保拙。交相勉勵。迺於日昨賓對。加望晉秩之命。忽及於千萬無似之身。有以臣授資憲大夫知敦寧府事者。手奉除書。感極而涕。不知所以自惜。噫。八座峻秩也。名器之難愼。朝廷之掄選。尤在於此。此而有濫。所失非少。今乃不問其人之可堪。只以班資之稍久。遽爾拔諸冗散之列。卒然加以超擢之眷。則其貽當世之羞。來四方之譏者。豈淺淺也哉。前被寵渥。已切頌祝之忱。新靡恩命。尤增兢惶之端。牌召之下。義當竭蹶。而外而議可畏。內而私分靡安。感激趨承之念。雖切于中。一初愼簡之政。或恐有累。玆敢披瀝肝血。仰瀆崇嚴。伏乞聖慈。諒臣言之非出飭讓。念顯秩之不可濫冒。亟命收還臣新後資級。以重公器。以安微分。不勝幸甚。答曰。省疏具悉。陞擢意在。卿其勿辭察任。
정조 1년
漢城府判尹權噵疏曰。伏以臣。日月流邁秋序奄屆。伏惟我聖上追慕之慟。益復如初。臣不勝悲慕之至。向來惠慶宮愆候。旣卽快安。王大妃殿症患。繼又益瘳。臣民忭幸。曷有其已。仍念臣濫叨銓任。久據集木之懼。循墻不得。事多昏謬。惟罪是俟。乃於千萬意外。忽蒙陞擢之命。畀之以京兆長席。臣伏奉恩旨。惝怳震越。莫省攸措。噫。臣本庸愚譾劣。百無一可。猥荷兩朝拂拭之恩。歷敡內外踐履華顯。踵頂毛髮。都歸造化。生殞死結。無以仰答。一分自獻之圖。只在筯力奔走。而顧玆蒲柳已謝。疾病侵尋。朽鈍之質。無望驅策。惟願少須臾無死。瞻依新化之淸明優游散班。粗放祝聖之忱而已。卿月之班。豈蒙想所到哉。夫八座峻秩。不比佐貳負乘之懼尤有倍焉。矧當一初。百度惟貞。綜核之政。宜先用人。臣之長短。臣自知之。夫豈有一毫可取之才能。可紀之勞績。而循序推遷。坐致崇班。臣心之惶愧踧踖。固不暇論。而其可謂官惟其人。朝無倖位乎。臣雖愚迷。尙知感恩。豈不思竭蹶承膺。自伸義分。而誠恐聖朝官爵。由臣而輕。冒犯違傲之罪。敢陳肝膈之懇。伏乞聖明俯垂鑑諒。亟命收還臣新授爵秩。俾名器重。而私分安焉。答曰。省疏具悉。陞擢意在。卿其勿辭察任。
정조 1년
漢城左尹李𡊠疏曰。伏以居諸迅駛。秋序已屆。伏惟聖慕。撫時益新。仍伏念臣本庸愚最居人下。徒蒙先朝不世之洪造。猥躋卿班。當此一初淸明百工淬勵之日。惟以筋力奔走。爲一分報效之道。而觸事憒憒。恒恐陷于罪戾。至若春初所遭尙今追思。魂夢亦怕。噫。處變之際。旣多顚錯。出言之時。全昧審愼彈劾迭發。勘擬轉深。嶺海鈇鉞。自知難逭。而幸賴我聖上大度包容。淵鑑昭燭。不惟不加之罪。又爲之開釋無餘。天地生成之澤。有若偏私於一物者然。臣於是攢手頌祝。闔門感泣。而惟是公議未謝。私心增𢚗。縮伏自訟。半年于玆。庭候之班。駿奔之列。亦不敢隨衆趨參。滓穢之蹤。自分爲明時棄物。迺者京兆新除。忽下於纔叨西樞之餘。繼而有出疆之命。旬日之內。恩誥聯翩。寵光優渥。拂拭收錄。雖在無故之人。未易多見。眞所謂拔之坑坎。置諸袵席。負罪賤臣。何以得此。含恩畏義。固當竭蹶趨膺。以伸其感戴叨謝之忱。而遭罹旣重。情地至危。杜門屛跡。乃分之宜。彈冠供職。義所不敢。臣若徒恃寵靈。冒昧承當。則其於懷廉防而惹嗤笑何哉。日昨天牌之下。未免違逋惶蹙之極。益無所容。玆敢略控危懇。仰瀆宸嚴。伏乞聖慈。俯垂諒察。亟解臣職名。仍治臣罪。俾朝綱嚴而私分安。千萬幸甚。答曰。省疏具悉。往役義重。卿其勿辭行公。
정조 1년
兵曹判書李徽之疏曰。伏以臣罪在罔赦。罰止薄勘。恩批鄭重。召牌繼降。畏分怵義。蒼黃趨承。愧惶尙切。五內靡定。此際伏蒙聖恩。特除藝文館提學。以懿昭墓親祭祭文製進。庚牌再臨。臣於是任。誠有不可冒當者。未免坐違逋慢之罪。宜被嚴誅。臣聞故相臣李端夏。曾經文衡。而除提學。則辭以政格之不宜。大臣是其言而筵奏禠免。其後先輩。亦多力辭不拜者。粵在先王朝。領敦寧臣金陽澤。前判書臣徐命膺。亦引此例。陳疏★免。臣雖不敢自比於先進宗匠。而其亦嘗忝文衡。則政格之不宜冒膺。其義一也。玆敢援引古例。仰瀆崇嚴。伏乞聖明。特賜熙察。亟遞臣館職。俾政例無損。微分得伸。不勝大願。臣無任屛營祈懇之至。答曰。省疏具悉。有近例問之。所辭館閣之任。許遞。
정조 1년
兵曹判書李徽之疏曰。伏以秋序已屆。孝明殿望祭又過。伏惟孝思。益復罔極。仍念臣性本憒劣昏弱。尸位之罪。亦知明矣。何敢自恕。而昨伏承嚴旨下者。惶隕懍懍。無地可容。夫色丘之拒逆傳敎。拔刀禁中。書吏之敢避査現。越墻逃走。俱是前所未聞之變怪。臣以本曹之長。苟能從前檢飭。下隷之無嚴。豈至於此乎。紀律之若是蕩然。罔非臣不善擧職之罪。豈敢晏然自如。不思訟愆之義。而適堂諸之未差。宿衛之直。不可暫闕。不得已負罪省記。及承聖敎。誨責備至。臣尤悚愧。寧欲無生。宜卽陳章自列。席槀俟譴。而未及替直。不敢徑出。達宵屛息。坐待天明。今始露章。益覺罪上之添罪。惟願亟賜嚴譴。以俾不職者知戒。不勝幸甚。答曰。省疏具悉。卿其勿辭察任。
정조 1년
丁酉七月十五日。記事官姜彙鈺。刑曹罪人朴有春。更招啓目。傳曰。特從惟輕之意。參酌照律爲良如敎。
정조 1년
丁酉七月十五日辰時。上御尊賢閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。昨日越墻罪人。盡爲捉得乎。國榮曰。二人皆已捉得矣。上曰。卽見沈豐之疏。可見公議矣。國榮曰。議論喧藉。至今未已。今者臺章出而姓名露矣。上曰。今則玉石庶可別矣。國榮曰。從今以後。臺疏中十二人外。自同平人。可以赴擧矣。上曰。然矣。上曰。登極後。卽當展拜於懿昭墓義烈墓。而尙今未遑矣。懿昭墓生辰隔日。欲爲展拜。而郊幸甚難。何以爲之乎。國榮曰。尙未展拜。誠是欠典。又値生辰。則此時展拜。允合情禮。不可以郊幸之多有貽弊。不爲之矣。上曰。召見大臣面議後。當下敎矣。命退去。諸臣以次出
정조 1년
丁酉七月十五日辰時。上御興政堂。大臣刑曹判書京畿監司軍士房承旨。同爲入侍時。領議政金尙喆。左議政鄭存謙。右議政徐命善。刑曹判書張志恒。京畿監司金鍾秀。左承旨李義翊。同副承旨李秉模。假注書鄭東浚。記事官林錫喆金勉柱。以次進伏訖。尙喆等曰。日間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。禮判入來乎。尙喆曰。病未入來云矣。尙喆曰。近日兵曹下隷之事。聞甚驚駭矣。命善曰。兩次兵曹之事。前所未聞。而至於昨日越墻之擧。其在紀綱。誠極駭然矣。上曰。宮墻踰越。何等重罪。而況於特敎之下乎。兵曹之設置。亦何等重地。而至於下吏之逃走。前所未聞。大抵紀綱則無餘地矣。尙喆曰。兵曹堂郞。已下處分。而兵判亦爲惶悚矣。上曰。不能檢飭之罪。兵判亦難免矣。仍命書傳敎曰。近日兵曹吏隷事。不但前所未有。俱係紀律。兵判之不能檢飭。致使曹屬之犯法。至於此極。不可無警。兵曹判書李徽之越俸五等。上曰。兵判上疏入之。賤臣承命奉進。上命秉模讀奏訖。仍下批。命書傳敎曰。兵判旣已批下。卽爲開坐。越墻下吏。限死決棍。而無論墻之大小。越墻已是一律。則又況傳敎之下乎。揆以紀律。此等吏隷。宜卽梟首示衆。而姑屬令前。雖有參酌。豈可不嚴棍。以此嚴飭兵曹。又命書傳敎曰。兵判批下。牌招察任。上謂尙喆等曰。登極後。卽當展拜於懿昭墓義烈墓。且有先朝受敎。而逮予登極。未暇展禮矣。今又生辰隔日。故欲爲展拜耳。尙喆曰。當以陵行例磨鍊乎。上曰。或以時服。或以戎服。當與陵幸時。例有異矣。仍命書傳敎曰。旣有受敎登極後。宜卽展禮於懿昭墓義烈墓。而以郊幸之難。尙此遲遲。況今生辰隔日。十七日。當詣懿昭墓義烈墓展拜。以此知悉。又命書傳敎曰。懿昭墓義烈墓。齋室修理。切勿爲之。其他各司擧行。一從京擧動例。亦勿以陵幸之例遵用事。卽爲分付。各司如有犯者。當廉察。以此嚴飭。治道亦令從略爲之。此非陵幸。卽郊行。旗軍洗馬留都守宮等節。勿爲磨鍊事。分付。又命書傳敎曰。懿昭墓展拜後。當行酌獻禮。其令禮曹知悉。又命書傳敎曰。隨駕營門。以都監禁衛營磨鍊節目事。分付兵曹。上曰。一依京擧動例。留都大臣守宮大將。皆勿磨鍊。而雖掖隷輩。若以陵幸例。濫騎驛馬者。則當爲廉察。以此分付兵曹。上曰。畿伯進前。鍾秀進伏。上曰。往審元陵陵幸時程途乎。鍾秀曰。昨已往審。而出還宮時。若以永祐園洞口爲晝停所。則道理稍遠。日力不足矣。上曰。然則勢難晝停於永祐園洞口乎。鍾秀曰。雖由直路。幸于元陵。日力尙不足若晝停於永祐園。則日力太不足矣。上曰。昨年陵幸時。則晏發緩驅。故以致日勢之晩。而若爲早發。則雖晝停於永祐園。似無日力之不足。今番則出還宮時。皆以永祐園。爲晝停所。似好矣。鍾秀曰。此雖出於除民弊之聖意。而小路作行。亦如何矣。尙喆曰。元陵陵幸時。若兼行永祐園展拜。則似多難便之端。永祐園展拜。則別爲幸行。似好矣。上曰。擧動之頻數甚悶。故予意。則欲兼行永祐園展拜。卿等與禮判。更爲磨鍊後。後日次對以奏。上曰。年年陵幸時。修築橋樑。民力倍入。誠爲可悶。以三次修築之物力合之。則可作石橋云。然乎。鍾秀曰。一次修築之物力。不過千餘石。而橋梁則爲三處以三千餘石。難築石橋矣。上曰。訓將之意。何如。志恒曰。勿論物力之多少。年年修築。實多民弊。若一次石築之後。則雖春秋幸行時。似除民弊矣。上謂鍾秀曰。此亦更爲商確。以爲變通之地。似好矣。上曰。注書出去。沈豐之上疏入之。賤臣承命奉進。上命秉模讀奏訖。上曰。此疏卽乙未科榜事乎。命善曰。然矣。上曰。疏中席其父掌試之權云者。卿知之乎。命善曰。此是德潤藉其父掌試之權。易手竊科之謂也。此則盛行於外間之說。孰不知之乎。上曰。乙未科榜事。誠爲難處矣。今番收議時。何不收議於奉朝賀乎。尙喆曰。無收議於奉朝賀之例云矣。上曰。兪奉朝賀時。曾有收議之事。此則何也。命善曰。此是一時特敎矣。上命書禮曹草記曰。金奉朝賀處。亦收議以聞。上曰。訓將進前。志恒進伏。上曰。別監崔昌祿之再昨日所供。略有吐實。昨日更招後。又有吐出同惡之別監乎。志恒曰。昨日則吐出五六同惡之流。而終始呑吐。誠極痛駭矣。上曰。昨年冬至使入去時別監輩。不敢推索例債於譯官輩矣。今又更索云。誠極痛駭矣。更爲嚴問。捧招以聞可也。志恒曰。泮人鄭漢龍。以環刀擊人。膝骨半落。故囚禁矣。被傷人。果因本傷致命。而律文中。以折跌肢體破骨墮胎者。無問手足他物。皆限五十日計之。則纔過一日。而大明律附例。有元辜限五十日外。若因本傷致命。則限外二十日加辜限之例。而先王朝戊子六月。因平安道殺獄啓本。所下傳敎中。殺人辜限。其法甚重。一或低昂。民何能逃。其於附註。不過一備。本事雖若此者。其宜奏請。而況傷處雖未復常。或仍他而致命。則皆用此律。辜限之律。其將去之乎。當該律官。勿爲徵贖。決杖一百。亦令該曹永除律官。此後又復若此者。一依此律官例施行事。嚴飭諸道。聖意似出於一時飭勵。而受敎旣如此。臣曹。不敢擅斷。敢此稟達。下詢大臣。何如。上曰。卿等之意。何如。尙喆曰。若論以大明律五十日之限。則雖云加一日。環刀之破落膝骨。致人畢竟殞斃者。其爲殺人。無復疑端。則三尺至嚴。安得免償命之律乎。今若以一日之過限。其或爲闊狹之端。則日後之弊。有不可勝言。而先朝戊子下敎。非指殺獄明的者。不過申飭律官挾私操縱之弊。則今此漢龍。不可不具格檢驗。依法成獄矣。鄭存謙曰。元辜限外。旣有加辜限之律文。如漢龍之以刃行凶。仍至致命者。不爲成獄。則豈有償命之獄乎。先朝之一時下敎。實出於申飭律官。臨時低昂之弊。而以加辜限之本律。旣無不可用之聖敎。則今何可持疑於依法償命之法乎。命善曰。俄於閤外。聞刑判之言。臣等已有所商確漢龍之成獄。更無可疑矣。上曰。卿等之所奏是矣。漢龍之以刃斫人。自初旣者必殺之心。其所成獄。卽生道殺人之意。依例擧行可也。出擧條尙喆曰。禮曹判書洪榮性。聞有實恙。今日又不得承命入侍云。當此滯囚申飭之時。兼帶判義禁。宜有變通之道。今姑許遞。何如。上曰。依爲之。出擧條上曰。判義禁洪樂性許遞。出榻敎上命書傳敎曰。政官牌招開政。又命書傳敎曰。成均館圓點。節目。旣已啓下。大司成今日政差出。上曰。違牌兵曹參知改差。今日政差出。出榻敎上曰。文兼宣傳官。今日政一竝差出。出榻敎上曰。時囚罪人鄭昌聖分揀放送。出榻敎上命退。諸臣以次退出。
정조 1년
丁酉七月十五日午時。上詣孝明殿。親行晝茶禮入侍時。左承旨李義翊。右承旨徐有防。左副承旨金夏材。右副承旨李世奭。同副承旨李秉模。假注書鄭東浚。記事官林錫喆金勉柱。以次陪從。上具衰服。詣孝明殿。親行晝茶禮。儀註上同上還詣齋室。上謂戶房承旨曰。內哭臨廳。多有雨漏處云。今日內。招計士量入。卽爲修改事。分付。仍命退。承史以次退出。
정조 1년
丁酉七月十五日未時。上御尊賢閣。藥房副提調。持湯劑入侍時。副提調洪國榮。記事官柳孟養林錫喆金勉柱。醫官慶絢。以次進伏訖。上命國榮。讀政望。上曰。今日政。判事何不出乎。國榮曰。今番則以玉堂當爲差出。而玉堂中陞敍者不多。故今故不得差出云矣。上曰。只經亞長。未經判事。則不可爲堂上階梯乎。國榮曰。然矣。上曰。再明日擧動時。禁衛營當隨駕。卿必領軍。當在陣上乎。國榮曰。然矣。上曰。雨勢如此。道路必泥濘。路傍民弊。想必多矣。國榮曰。道路非但泥濘。甚爲崎嶇。治道極難矣。上曰。此與陵幸有異。明日不必申時聚軍矣。國榮曰。旣以郊外擧動例擧行。則申時不必聚軍矣。命入湯劑。絢奉湯劑進前。上進御。命退去。諸臣以次出。
정조 1년
丁酉七月十五日申時。上御尊賢閣。吏曹參議入侍時。同副承旨李秉模。吏曹參議鄭民始。假注書鄭東浚。記事官林錫喆金勉柱。以次進伏訖。上曰。吏曹參議進前。民始進伏。上曰。陵參奉計仕。何以爲之乎。民始曰。鄭弘淳爲吏判時。有所節目。各陵官之於番次。祧遷陵之望前。近陵之望後。各有日字得失之患。故一自各陵爲單參奉之後。其於望前望後之番次。必欲取其便好。莊陵則一官員之一番三朔。終是無於法之事。一從其公座簿計仕。而無所分別。豈本曹照檢之意。一從自古流來法意。與別檢之望前。參奉之望後。番次作爲一定之法。不得移易事。爲節目矣。此則善爲之事矣。上曰。此則可謂節目中。善爲者也。民始曰。適因言端。敢此仰達矣。政院吏隷之持諭書。而出使外方者。兵曹吏隷之持敎旨。而出使外方者。及其他各司吏隷之因公榦出使者。皆許乘驛。所以重事體也。吏曹吏隷之持敎旨出使者。獨持私馬。不許乘驛。非但事面斑駁。渠輩有向隅之歎。亦非所以重事體之道。自今以後。吏曹吏隷之持敎旨出使者。依他司例。許令乘驛。何如。上曰。依爲之。出擧條上曰。古則吏曹佐郞。亦有入直之例矣。今則何不入直乎。民始曰。古則吏郞。皆有入直之例。而今則只使假郞廳入直。實非古例矣。上曰。吏郞則自兪彦鎬。始復舊制。而注書。則自柳孟養鄭東浚。亦復舊制。今番注薦。可謂善擇矣。民始曰。今番注薦。可謂善揀矣。上曰。沈豐之上疏。何如。民始曰。沈豐之疏中所入十三人。喧騰於外間久矣。臺閣寥寥。無一人言者。群情漸益憤鬱矣。今此沈豐之疏出之後。非但臺體之得當。實是群情之咸快矣。上曰。司僕正。已謝恩乎。秉模曰。已肅謝矣。上命書傳敎曰。進鞭隨軍。俱是要任。禁衛從事官李敬養。仍任館職。司僕正。更卽口傳差出。上曰。藝文提學李徽之牌招。懿昭墓酌獻禮祭文撰進。出榻敎命民始先退。上命書刑曹判付訖。仍命退。承史以次。退出。
정조 1년
丁酉七月十五日戌時。上御尊賢閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。上曰。動駕隔日。而雨勢如此。非但道路之泥濘。百官軍兵之霑濕。亦可悶也。國榮曰。雨意尙無開霽之望。軍兵雖皆雨具。泥路動駕時。自多窘速。誠爲悶然矣。上曰。後時之雨。連日暴注。田畓各穀。必多受害矣。國榮曰。俄者見畿營狀啓。則畿邑山谷川邊。酷被水災。多傷田畓云。誠非細憂矣。上曰。春夏亢旱。東作愆期。秋霖支離。西成未易。今年穡事。可謂判歉。言念民生。誠爲罔涯矣。國榮曰。大旱之後。例有長霖。而天地之位育。必在於人君之致中和。故九年之水。七年之旱。帝堯成湯。未嘗歸之於氣數之變。而必反省自咎。轉災爲祥。今年旱潦。雖非大段。在聖上反省之道。不可少緩矣。上曰。卿之隨事陳戒。誠爲感歎。可不體念命。讀禮曹草記。國榮讀奏訖。命退去。諸臣以次出。
정조 1년
行都承旨洪國榮藥院直。左承旨李亨逵齋宿。右承旨李義翊齋直。左副承旨徐有防齋宿。右副承旨李秉模齋直。同副承旨李敬養齋宿。注書柳孟養藥院直鄭東俊仕直。事變假注書徐鼎修仕。
정조 1년
李秉模啓曰。明日懿昭墓義烈墓動駕時。王大妃殿惠慶宮問安。何承旨進去乎。敢稟。傳曰。左承旨進去。
정조 1년
李秉模啓曰。藝文提學李徽之牌不進推考傳旨。今方捧入矣。酌獻禮祭文製進。一時爲急。而如是違牌。不卽擧行。誠極未安。更卽牌招。何如。傳曰。允。
정조 1년
李秉模啓曰。訓鍊大將張志恒。御營大將具善復。依下敎來待矣。
정조 1년
李亨逵。以都摠府言啓曰。今日入直內三廳。武兼禁軍及軍兵等。當爲中日習射。而懿昭墓親臨酌獻禮齋戒相値。不得爲之之意。敢啓。傳曰。知道。
정조 1년
李秉模。以戶曹言啓曰。平市署都提調所啓。昨年以後。陵殿宮園祭享及國舅家。祭需磨鍊加減事。命下矣。參考該寺元貢足不足磨鍊加定。陵殿宮園祭享物種別單一件。及國舅家祭需物種別單一件。分道書入。而今此祭享物種。旣已依式例加定。則徽寧殿孝章廟垂恩廟。曾前封進。祭享物種。自當減下。故減下別單一件。亦爲書入。徽寧殿孝章廟祭享物種。則祔太廟後。卽爲減下之意。分付。何如。傳曰。允。
정조 1년
傳于李亨逵曰。軍兵磨鍊。何等重事。而如有掣礙之端。則請對或草記。因政院微稟可也。而不此之爲。經先磨鍊。不可無警。兵曹判書李徽之。從重推考。道路雖窄事涉苟簡。依例磨鍊事。分付。
정조 1년
傳于李敬養曰。副提調持加減心腎湯入侍。
정조 1년
兵曹口傳政事。副司果申應顯。
정조 1년
傳于李敬養曰。北關御史入侍。
정조 1년
吏曹口傳政事。副司果申應顯。今加通政。加資事承傳。申應顯爲禮曹參議。副應敎李敬養。仍任事承傳。趙尙鎭爲司僕正。
정조 1년
以吏曹參議鄭民始牌不進罷職傳旨。傳于李亨逵曰。只推。
정조 1년
有政。吏批。行判書李重祜進。參判徐浩修未肅拜。參議鄭民始牌不進。承旨李秉模進。以李敬養爲承旨。李萱爲高原郡守。宋興錫爲柒原縣監。李邦祚爲熊川縣監。兼春秋單尹得孚。金蓍耉爲鍾城府使。
정조 1년
兵批。判書李徽之進。參判魚錫定病。參議林鼎遠入直進。參知徐迥修病。承旨李秉模進。以吳載衡爲五衛將。魚道采爲高嶺僉使。元命述爲德浦僉使。安得文爲注文島僉使。副護軍朴瑬。副司直金夏材。副司果鄭宇淳尹行修。
정조 1년
李亨逵。以兵曹言啓曰。今七月十七日武臣堂上朔試射日次。而動駕相値。不得爲之之意。敢啓。傳曰。知道。
정조 1년
李敬養。以刑曹言啓曰。因訓鍊都監啓辭。別監姜壽岱。從重決棍後。移送秋曹。照律定配事。命下矣。謹按大明律。則凡奉制書。有所施行而違者。杖一百名例云。虐害良民者。加一等杖六十徒一年。二罪俱發。以重者論。罪人姜壽岱。依此律。從重論決杖六十後。徒一年定配於忠淸道忠州牧。卽爲押送之一意。敢啓。傳曰。知道。杖受贖。
정조 1년
李敬養。以刑曹言啓曰。朴有春參酌照律事。命下矣。先朝受敎內。酗酒作挐者。決杖一百。律文內。官司差人。句攝公事。抗拒不服。本犯重者加二等。罪人朴有春。依此律。杖七十徒一年半。定配於忠淸道禮山縣。卽爲押送之意。敢啓。傳曰。知道。杖受贖。
정조 1년
丁酉七月十六日辰時。上御尊賢閤。都承旨入侍時。行都承旨洪國榮。記事官柳孟養林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮曰。別軍職事。聞甚駭痛矣。上曰。以不當之事搆誣吳漢迪。創出擧廳之議。至於上達。此輩愚頑之習。不可尋常處之。一番沙汰。斷不可已也。國榮曰。白地陷人。已極無據。以不當之事。中間惹鬧至於天聽。尤極無嚴。上曰。軍職廳卽雜類都會處。非但今番之事。自前每因小事。互相齮齕。予所絶憎者也。不可不一番釐革。故特爲沙汰。只留士族。良以此也。國榮曰。渠等以近密侍衛。固當殫竭奉職。而少無嚴畏之意。作此駭妄之擧。可勝寒心。今此處分。誠爲得當矣。上曰。庶流節目。旣已啓下。則如宣傳官李彦臣之類。不可仍置。渠之至今蹲冒。固不足責。而兵判之尙不區處何故也。國榮曰。聞兵判之言。則一番筵稟後。區處云矣。上曰。區處之道無他。當爲陞六也。國榮曰。然矣。上曰。藝文提學。何如是違牌乎。國榮曰。自前曾經文衡者。雖除提學。皆不行公云。故方陳章乞免云矣。上曰。文任則一也。何必按例撕捱乎。國榮曰。以武弁言之一經大將之後。不得爲亞將。文衡後。提學之不爲行公。蓋如是矣。上曰。然則不可强迫。姑爲許解。以前大提學。製進祭文無妨矣。國榮曰。如是則事甚便好矣。上曰。軍士房承旨與訓將御將入侍。出榻敎命退去。諸臣以次出。
정조 1년
丁酉七月十六日辰時。上御尊賢閣。訓御將同爲入侍時。左承旨李義翊。記事官柳孟養林錫喆金勉柱。御營大將具善復。訓鍊大將張志恒。以次進伏訖。上曰。別軍職事聞之否。善復志恒等對曰。略聞之矣。上曰。軍職廳卽雜廳也。每欲一番釐正矣。今番事。以萬萬不當之事。無端起鬧。搆誣吳漢迪創出擧廳之議。至爲上達。此輩愚頑之習。曾所絶憎者。雜流刊落然後。可無紛挐之患。故特爲沙汰。只留士族矣。善復等曰。渠輩以近侍扈衛。作此無前之駭擧。只命汰去。猶爲薄勘矣。上曰。吳漢迪則旣是兩班。且以瞹眛事。爲此輩搆𢶙此則仍置。何如。善復曰。吳漢迪雖曰無罪。以渠之故。出此光景。不可以兩班而仍置矣。上曰。然矣。志恒曰。士族軍職。只爲二人矣。元數則固不可盡充。而略抄有來歷有膂力者。充數似好矣。上曰。八壯士子孫中。或有可爲人乎。善復曰。必有之矣。志恒曰。八壯士子孫中。如無可合人。則其外有勇力人抄入。亦無妨矣。善復曰。軍職本自八壯士始。八壯士子孫一人。不可不置之矣。上曰。然則八壯士子孫。盡爲招入取才。塡差無妨矣。志恒曰。聖敎誠好矣。上曰。注書出去。入直別軍職一人招入。賤臣承命而出。與別軍職李弘逵進前。上謂弘逵曰。八壯士子孫。時存者幾何。弘逵對曰。不知其數之爲幾何。而無論閑良出身。頗多矣。上曰。再明日當試才。八壯士子孫。盡爲招待可也。弘逵先退。上曰。庶流節目。已爲啓下。而李彦臣尙不區處。兵判事。未可知也。志恒曰。不待區處。在渠道理。固不當冒居矣。上曰。於渠何足深責。志恒曰。旣有言端。故敢此仰達矣。曾前以家世不足漏於宣薦者。多無所歸屬。故臣勸其部薦。則皆以爲渠家庶流。皆越宣薦。爲其嫡者。下此越薦。有所不忍云。事甚難處矣。臣意則如文官國子芸閣之等庶流。則歸之末薦。不及於宣薦者。則付之部薦似好。何以爲之乎。上曰。後日次對當問于大臣。處之好矣。上曰。林世載非但所坐之初不大段。且有膂力。王漢禎能發掩置且優吏治。入於沙汰中。甚可惜。此等之人。姑爲仍置。何如。善復等曰。聖敎誠好矣。命書傳敎曰。前別軍職林世載所坐不甚大段。且膂力有餘。復屬別軍職。王漢禎之初當首任。摘拔掩置之事。固勝於李春琦。況優於吏治。爲人純榦。曾所知之。原傳旨勿論。又命書儒敎曰。守令邊將多窠。政官牌招開政。上曰。兵判李徽之疏入之。賤臣持入。命義翊讀之。義翊讀奏賜批。命書傳敎曰。左副承旨金夏材許遞。今日政差出。又命書傳敎曰。前大提學李徽之牌招。懿昭墓酌獻禮祭文撰進。又命書傳敎曰。前別軍職千世弼當初入屬。出於酬勞之聖意。渠旣掖隷則雖不可冒居非據。而豈可止於作散。不思奬功之道乎。善地邊將中。勿論見窠及準瓜之窠。以第一窠調用事。分付。又命書傳敎曰。沙汰別軍職之許多人。無接迹處。旣已濫觴處分。則便是改正矣。內外營校。無礙參用事。分付政曹及軍門。善復等曰。以此輩之所犯。當被重勘。而不惟不之罪。以渠輩無歸屬之事。致勤聖慮。有此區處之敎。在渠輩。可謂罔極之恩矣。志恒曰。明日動駕。旣與城內有異。軍兵以幾哨隨駕乎。刑曹判書張志恒。明日動駕軍兵。以幾哨磨鍊事。擧條批答曰。以十哨磨鍊可也。出擧條善復曰。高靈僉使金衡柱。地處寒微。不合宣薦。令該廳拔去之意。分付。何如。上曰。訓將之意。何如。志恒曰。臣意亦與御將同矣。上曰。依爲之。出擧條命退去。諸臣以次出。
정조 1년
丁酉七月十六日未時。上御尊賢閣。藥房副提調。持湯劑入侍時。副提調洪國榮。記事官柳孟養林錫喆金勉柱。醫官慶絢。以次進伏訖。上曰。沙汰別軍職。相當職調用處分。何如。國榮曰。聖敎試好矣。當初沙汰。因渠輩之作孽。而處分則雖皆廢棄。固所甘心。而殿下特垂矜念之意。有此調用之命。在渠輩。聖恩可謂天大矣。上曰。千世弼邊將除授之敎。何如。國榮曰。此亦善處分矣。先王朝旣以酬勞除軍職。則因他人之罪。無端落職。甚是可矜。殿下今日處分。追先志也。上曰。林世載王漢禎仍置之敎。亦何如。國榮曰。軍職之名。自古取其膂力。則如世載之類。公然汰去。甚爲可惜。至於王漢禎。非但摘發掩置之爲可嘉。優於吏治。曾所稔聞。此等之人。仍置無妨矣。上曰。領敦寧之病何如云耶。國榮曰。症勢沈重云矣。上曰。領敦寧金陽澤家。持藥物遣御醫看病。出榻敎上曰。監賑御史申應顯。本職許遞。口傳付軍職。出榻敎命書傳敎曰。經年北關。盡意賙賑。俾我元元。幸不捐瘠。豈可無酬勞之典。北道監賑御史申應顯。特爲加資。命讀政望。上曰。新除承旨。牌招察任。出榻敎命入湯劑。絢奉湯劑進前。上進御。上曰。右副承旨與北關御史入侍。出榻敎上曰。受由上京守令。再明日入侍。出榻敎命退去。諸臣以次出。
정조 1년
丁酉七月十六日申時。上御尊賢閣。右副承旨北關御史。同爲入侍時。右副承旨李秉模。御史申應顯。記事官鄭東浚。記事官林錫喆金勉柱。以次進伏訖。上曰。御史進前。應顯進伏。上曰。南北關年事之慘歉流民之救濟。已悉於前後狀啓。而幸爾御史之得人。活我數十州生靈。予甚嘉尙矣。大抵南北之年事。守令之治蹟。何如。應顯曰。臣踰鐵嶺。自安邊至端川。見其被災。雖或有深淺。而大體則可謂慘歉。自入北關。山田野畓。殆不掛鎌。里社村落。久絶烟火。民人輩十百爲群。擁馬遮路。牽轡號泣。惟願救活。顔色浮黃。衣褌不掩。殆無人形。見之慘然。不覺淚逬矣。南北關年事之慘歉。比諸乙丙。不啻倍蓰。民生之救活。莫非朝家憂恤之深。守令邊將。亦皆仰體德意。憚心竭誠。靡不用極。而其中慶源府使李東曄。富寧府使趙心泰。當爲第一。而明川府使李養鼎。以至殘之邑。當此無前之歲。竭誠愛民。捐廩救濟。誠爲可嘉矣。上曰。李養鼎事。誠爲奇特矣。其時雖以左遷送之。豈意勤勵之至此乎。應顯曰。以其時傳敎見之則。豈不思所以竭誠之道乎。上曰。此亦難矣。上曰。守令中首褒誰也。應顯曰。李東曄當爲首褒矣。上曰。邊將中誰爲第一乎。應顯曰。訓戎僉使鄭禹壁。以至殘之邊地。竭心救濟。捐其薄略之月捧。至活流民。當爲第一矣。上曰。鄭禹璧之捐廩救民。實是奇特之事也。應顯曰。北關各邑民人輩。多有以孝烈。請啓聞旌褒者。而此等事有虛實相蒙之慮。故不敢爲一一採奏之計。而至於茂山居美錢僉使康佐堯子婦事。臣之歷宿康家村時。聞之甚詳。與久遠難愼有異。敢此仰達矣。美錢僉使康佐堯子婦金氏。年纔二十三。其夫麗彬身死。卽欲自決。而爲舅姑所挽。成服後。數日竟自決。其烈行誠卓然矣。上曰。是康世爵之子孫乎。應顯曰。然矣。康家諸人。至今不買淸市雜物。以成家風。誠貴矣。上曰。是非忠臣之門。有烈婦者乎。聞甚憫惻。以此分付該曹。旌褒之典。斯速稟處。俾遐陬氓俗。知朝廷崇節義之意。可也。出擧條應顯曰。今年南北關舡漢輩。全廢漁業。供運嶺南兩南北關穀物。數次往來之際。其冒萬死得一生之狀。思之可矜。而四月十八日。無前獰風。穀物漂失。至於五百餘石。誠不幸矣。道臣則依法典發關舡漢所居邑。使之囚禁。期於徵捧。舡漢輩爲國事廢業冒險。畢竟以不幸漂穀之事。至於囚繫刑推徵捧之境。所見誠萬萬矜憐矣。五百石穀。不至大段。一竝特爲蕩滌。何如。上曰。何邑舡漢。而數爲幾何乎。應顯曰。鍾城茂山兩邑舡漢。格軍則數多矣。上曰。聞所奏。合有垂念之道。況渠輩。以本道舡漢。廢業駕海。至於數次。則尤常參酌。自本道從輕重酌放。漂穀亦勿徵捧可也。出擧條應顯曰。今年北關民。受食還上誠多矣。大戶幾過二十石。中戶過十五六石。小殘戶亦不下十餘石。今年年事。雖能免歉。當年所受食。僅僅備納後。昨年未捧。邑邑甚夥。或過三萬餘石。或過一二萬石。如此而稍實邑舊還。若折米徵捧。則一年所收之穀。將盡入於兩年還上而猶不足。明春民勢之蕩竭。必無異於今春矣。纔經大賑。民勢尙多有未盡蘇醒者。不可不深加軫念。雖稍實邑。舊還勿以折米分數徵捧。而之次尤甚。以次從輕。以紓民力。似好矣。前頭道臣分等。姑未知如何。此時此請。似近於太早計。故不爲論列於書啓中。而今於入侍。敢此仰達矣。上曰。後日次對。稟處可也。出擧條上命書傳敎曰。內寺奴丙申條身貢米。雖令停退。昨今兩年之貢。竝爲催科於一時。必有難保之端。御史書啓亦然。何待回啓。丙申條貢米。特爲折半減給。繡啓中。北關十邑蠲稅之請。亦有所據。當此北民瘡痍之餘。宜軫一分息肩之道。依先朝丁巳已例。丙申條北關十邑田稅。一竝蕩減。又命書傳敎曰。觀此繡啓。鍾城府使鄭彦暹之不治可知。爲先罷黜。其代今日政差出。與慶源府使。不多日內辭朝。又命書傳敎曰。御史書啓別單。旣已啓下。卽令備局。銓曹回啓。仍命御史先退。上命書傳敎曰。御史申應顯加資。口傳下批。又命書傳敎曰。昨日戶房事。極爲未安矣。矇然之失在所難免。右副承旨李世奭遞差。命書傳敎曰。動駕在明禮曹參議李亨逵。承旨除授。其代。卽爲口傳擬入。又命書傳敎曰。承旨房仍。又命書傳敎曰。武臣殿講。待下敎擧行。秉模曰。今番兵符改裹時。數爻內下。與置簿相準則無一差錯。而乫波知僉使之名。在於官案。而不在於置簿冊中。竝與兵符而無之。事甚怪訝。故招問曾經僉使。則以爲本有所佩之符云。旣有僉使之所佩。則獨無左隻之內上。實是異事。兵符體重。不可不詳覈厥由。故敢達矣。上曰。事係符信。不可不詳査。以此分付道臣本僉使兵符左隻之營。上與否。卽爲狀聞。可也。出擧條仍命退。承史以次退出。
정조 1년
丁酉七月十六日戌時。上御尊賢閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。上曰。卽見申應顯書啓。則極其精詳。入侍奏事。頗有條理。略聞其設賑規模。則幹辨之才。亦可優矣。國榮曰。爲人安詳。處事周通。曾所知之。而如許大賑。經營救濟。使許多蒼生。竟免捐瘠之患。實是莫大之幸。命書傳敎曰。今聞御史所奏。北關諸邑。田多畓少。昨年未捧之還。幾至三萬餘石。而今年一邑所受。或至數十石云。以租準捧。勢同龜刮。相當穀從便代捧與否。後次對稟處事。分付。命書傳敎曰。慶興府使李東曄。賑政治法。俱有條理。無一毫要譽之意云。可謂北關守令之最。奬一聳百。王政攸先。依例加資。明川府使李養鼎特除。意在於玉成。而聞竭心圖報。活我饑民殊涉。可尙。特賜璽書表裏。以示予意。待窠內擬事。分付銓曹。其他守令邊將。勤勞賑政者。北關儒武之私賑飢口者。分等精抄。從速回啓。上曰。左副承旨入侍。出榻敎命退去。諸臣以次出。
정조 1년
丁酉七月十六日初更。上御尊賢閣。右副承旨入侍時。右副承旨徐有防。記事官鄭東浚。記事官林錫喆徐龍輔。以次進伏訖。上命書傳敎曰。關西以不審考績。已有所飭敎。而聞北關御史所奏。茂山前府使李煜。屢萬石年久腐穀。篩下斗量。至於修擧革弊。已甚可尙。治民賙飢。咸得其宜。可謂最而不可謂之殿。而身居按藩。矇不照察。反以詳察倉奸之守令。貶之以莫察倉奸。書中罷黜。其所錯謬。非向者西伯之比。賑政則賴彼御史之得人。未可謂道伯之著勞。巡宣則輒稱身病而輟歸。未可謂觀風也。御史旣已反面。而南道之賑狀。漠無啓聞。亦未可謂道伯之勤勵也。以此事事不職。難望責成矣。猶有所幸者。醜拙之露。在於畢賑之後。使北民少弛迎送之苦也。其在朝體。決不可以尋常薄警而止。予欲先以緘答試之。咸鏡監司趙重晦。姑先緘辭。從重推考。令該曹卽爲發緘懸鈴。取供以聞。上曰。今番御史。可謂勤幹矣。有防曰。然矣。上曰。茂山府使如是善治。而監司則置諸中考。不察大矣。有防曰。今聞御史之言。監司之矇不詳察。在所難免矣。上命退。承史以次退出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨徐有防坐。右副承旨李秉模坐直。同副承旨李敬養坐直。注書柳孟養藥院直鄭東浚仕直。事變假注書徐鼎修仕。
정조 1년
懿昭墓入齋室後。政院玉堂藥房朝廷二品以上六曹堂上大司憲大司諫口傳問安。答曰。知道。王大妃殿惠慶宮。遣承旨問安。答曰。知道。酌獻禮罷後。政院玉堂藥房朝廷二品以上六曹堂上兩司長官口傳問安。答曰。知道。義烈墓入幕次後。政院玉堂藥房口傳問安。答曰。知道。展拜入幕次後。政院玉堂藥房口傳問安。答曰。知道。還宮後。政院玉堂藥房朝廷六曹堂上兩司長官宗班口傳問安。答曰。知道。
정조 1년
傳于李敬養曰。都承旨入侍。
정조 1년
傳于李敬養曰。騎馬三匹立之。宣傳官一員待命。
정조 1년
兵曹口傳政事。以金相玉爲禁軍別將。宣傳官具淑。訓鍊主簿申應周相換。
정조 1년
李敬養啓曰。訓鍊大將張志恒。依下敎來待矣。傳曰。入侍。
정조 1년
備忘記。傳于李敬養曰。陵幸時。例有禾穀禁軍。而今番動駕非陵幸。故元無節目中。磨鍊之事。而欲知信否問之。則初以不立而曰立。已爲欺罔。而更欲掩覆欺罔之罪。無傳敎無節目。亦無兵判之令。而忽於結陣禁軍中。擅自調發。布列田畔。旣犯欺罔。又關紀律。故及當拿問以不成說之說。多般欺罔。出付訓將之後。始乃吐實。論以法律。其律當如何。而觀渠今日所爲。是決非具性之人所可忍爲者。然則以渠所犯之罪。斷以相當之律。實有不屑如也之嫌。何足深悉。禁軍別將柳鎭夏削職。此後緊關軍門亞將之任。切勿差擬。
정조 1년
傳于洪國榮曰。明日藥房問安。勿爲之。
정조 1년
傳于李敬養曰。明日政院玉堂朝廷問安。勿爲之。
정조 1년
丁酉七月十七卯時。上御尊賢閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。卿今方出陣上乎。國榮曰。大駕出宮前。當先去矣。上曰。入墓所後。或有入侍之命。則中軍代領乎。國榮曰。然矣。上曰。出宮時刻不遠。卿卽出去陣上可也。諸臣遂退出。
정조 1년
丁酉七月十七日辰時。上詣懿昭墓義烈墓。擧動入侍時。左承旨李享逵。右承旨李義翊。左副承旨徐有防。右副承旨李秉模。同副承旨李敬養。記事官柳孟養鄭東浚。記事官林錫喆金勉柱。以次陪從。上具白布笠布天翼。乘輿出興泰門。入崇政門。詣孝明殿展拜訖。入殿內奉審。還詣泰寧門外。乘輿出崇政門外。司僕寺正進馬。上降輿乘馬。出興化門。上曰。頗有雨意。侍衛軍兵。勿待下敎。卽爲雨具事。分付。大駕由鍾閣前路。出崇禮門。上命書傳敎曰。知事蔡濟恭之尙不行公。揆以分意。已極寒心。況兼帶摠管。亦不謝恩。尤甚未妥。從重推考。卽爲牌招肅謝。違牌望更勿呼望。大駕入懿昭墓洞口。上命召懿昭墓守僕。守僕等二人進伏。上下詢曰。此洞周回爲幾里乎。守僕對曰。爲十里矣。上曰。此處占墓時。爾等見之乎。守僕等對曰。未及見之矣。上詣下馬所。下馬乘步輦。命書傳敎曰。前大提學李徽之牌招。義烈墓自內酌獻禮祭文。卽爲撰進。仍詣齋室。降輿入次。上曰。都承旨入侍。國榮進伏。上曰。何時自陣上離發乎。國榮曰。大駕出崇禮門後離發矣。上曰。自義烈墓還宮時。以禁營爲先廂。都監爲後廂好矣。國榮曰。若有下敎。則當爲擧行矣。國榮曰。義烈墓展拜時。似無百官行禮矣。上曰。然矣。旣是封園之前。則宜無百官之行禮。而今此禮曹之磨鍊。可謂疎率矣。國榮曰。百官勿爲行禮。當以榻敎書出乎。上曰。然矣。仍命書曰。義烈墓展拜時。百官勿爲行禮。出榻敎仍命少退少間。上改具白布裹翼善冠白布袍白布裹烏犀帶白皮靴。乘步輦詣降輿所。左通禮跪請降輿。左右通禮前導。詣展拜板位北向立。左通禮啓請鞠躬再拜興平身。上鞠躬再拜興平身訖。上詣尊所西向立。亨逵擧羃。義翊酌酒秉模以爵受酒。上詣神座前北向立。贊禮啓請跪。敬養捧香盒有防捧香爐跪進。贊禮啓請三上香。亨逵以爵跪進。贊禮啓請執爵獻爵。上執爵授亨逵。亨逵捧奠于神座前。贊禮啓請俯伏興。少退北向跪。大祝官李在學。進神座之右。東向跪讀祝文訖。贊禮啓請俯伏興平身。贊禮又啓請詣板位鞠躬再拜興平身。上鞠躬再拜興平身。贊禮跪啓禮畢。上降自東階入小次。少間。上乘步輦詣墓。上奉審訖。仍還詣齋室命少退。少間。通禮啓請出次。上改具白布笠。布天翼。乘輿詣降輿所。司僕寺正進馬。上乘馬。上曰。自懿昭墓詣義烈墓時。禁營爲先廂。訓局爲後廂。駕前下敎上曰。禾穀禁軍立之與否。問于禁軍別將知入。宣傳官具純奏曰。已排立云矣。上曰。旣非陵行。則不當立之。而且無兵曹節目中磨鍊。則何爲而任意排立乎。禁軍別將爲先推考。大駕詣義烈墓洞口下馬所。上下馬乘輿詣齋室。改具布裹翼善冠白布袍仍詣墓。上展拜奉審訖。還詣齋室。上曰。都承旨入侍。國榮進伏。國榮曰。還宮時。臣營當爲先廂。而中軍金相玉。移除龍虎別將。時無中軍。臨急啓下。似必遲滯臣營中軍有闕之代。以御營中軍李明運。先爲移差。何如。上曰。依爲之。出擧條上曰。御營中軍李明運禁衛中軍差下。出榻敎國榮曰。承史則雖作門結陣之內。無所防塞。而俄者入侍之時。御前前排。牢拒不納。此前所未有之事矣。上曰。非但承史。且卿方帶將任。豈敢拒而不納乎。前排次知敎鍊官。令訓局決棍汰去事。分付。命書傳敎曰。還宮時。至崇禮門捧上言。仍命少退。少間。通禮啓請出次。上改具白布笠布天翼。乘輿詣降輿所。降輿乘馬。上曰。日傘奉時。不能遮日。京畿監司推考。駕前下敎命書傳敎曰。近前雜亂雖禁。登高觀光。卽亦欲瞻羽旄之民情。切勿逐之之意。申飭京兆導駕所。大駕由崇禮門至興化門外作門排立。上曰。今日記過人竝拿入。以次拿入訖。上下詢禁軍別將柳鎭夏曰。禾穀禁軍。初旣不立。則直告以不立可也。而以已立爲言。解出結陣禁軍。任意排立。初旣欺罔。末犯紀律何也。鎭夏曰。巡令手。以排立禾穀軍之下敎來傳。故急急排立矣。上曰。又於咫尺詢問之下。如是欺罔。爾以曾經閫帥之人。終始欺罔。於汝道理。亦不害乎。鎭夏曰。小臣豈敢欺罔。其時傳令之時。將校亦多聞之矣。上曰。兵判進前。兵曹判書李徽之進前。上曰。將校皆聽之云。査問於將校處以奏。少間徽之進前奏曰。査問於將校處。則將校皆以禾穀禁軍立之與否知入之下敎聞之云矣。上謂鎭夏曰。將校及軍卒所言。皆與爾言相左。爾焉敢欺罔乎。上曰。訓禁將入侍。訓鍊大將張志恒。禁衛大將洪國榮進前。上曰。柳鎭夏事聞之乎。國榮曰。聞之矣。旣犯紀律。又於咫尺詢問之下。終始欺罔。極爲非矣。志恒曰。初旣不立。則直告可也。而乃以不立。謂之已立。且解結陣禁軍。任意排立。又於㧦問之下。如是欺隱。甚非矣。上曰。柳鎭夏初以純實之人知之矣。今於詢問之下。終始欺罔。一向粧撰。殊極駭然矣。上曰。訓將旣統三軍。當使訓將。決棍。柳鎭夏拿出。其他千把摠。亦一倂拿出。上謂訓將曰。更爲査實以奏。仍由興化門。詣廣達門外。下馬乘輿。上曰。宣傳官持信箭解嚴後。仍爲勞問。仍詣興泰門內。降輿還內諸臣以次退出。
정조 1년
丁酉七月十七日酉時。上御尊賢閣。訓鍊大將入侍時。訓鍊大將張志恒。同副承旨李敬養。記事官鄭東浚。記事官林錫喆金勉柱。以次進伏訖。上曰。訓將進前。志恒進伏。上曰。柳鎭夏一向欺罔乎。志恒曰。今則以誤聽爲言矣。上曰。以不成之說。終始發明。良可怪矣。且當初以任意排立。至有推考之敎。則其無排立之敎。從可知矣。而咫尺詢問。一向欺隱。其可成說乎。志恒曰。別將則不可無罪。當決棍乎。上曰。言于兵曹。汰去可也。上曰。不可汰去而止。柳鎭夏汰去傳敎爻周。當更書傳敎以下耳。上曰。尙不解嚴乎。志恒曰。未及解嚴矣。上曰。出去解嚴可也。仍命退。諸臣以次退出。
정조 1년
丁酉七月十七日戌時。上御尊賢閣。藥房副提調。持湯劑入侍時。副提調洪國榮。記事官柳孟養林錫喆金勉柱。醫官慶絢。以次進伏訖。國榮曰。郊駕勞動。聖體。若何。上曰。一樣矣。絢奉湯劑進前。上進御。上曰。柳鎭夏之一味粧撰。終不直陳。極爲無狀。雖是武弁。旣經亞將。則人事體貌。與微末武臣。當爲自別。而親問之下。豈敢若是抵賴乎。國榮曰。本事初非大段。而無識武弁。不知事理。畏其直告之爲罪。專事隱諱。是可謂罪上添罪矣。命讀各道狀啓訖。命退去。諸臣以次出。
정조 1년
行都承旨洪國榮藥院直。左承旨李亨逵坐直。右承旨李義翊式暇。左副承旨徐有防坐。右副承旨李秉模坐直。同副承旨李敬養坐。注書柳孟養藥院直鄭東俊仕直。事變假注書徐鼎修仕。
정조 1년
傳于李秉模曰。來待守令入侍。
정조 1년
兵曹口傳政事。以金光宇爲加德僉使。
정조 1년
備忘記。傳于李義翊曰。今下弓矢。宣沙浦僉使李震培處。給送。
정조 1년
傳于李敬養曰。三軍門大將入侍。
정조 1년
傳于李亨逵曰。前縣監金守默。奚比贓律。具格嚴囚南間事。分付。
정조 1년
傳于李亨逵曰。方下傳敎。禁府堂上來會本府開坐。待傳敎書下。發問目取招以聞。
정조 1년
李亨逵。以義禁府言啓曰。金守默。具格嚴囚南間事。命下矣。罪人金守默着枷杻足鎖。移囚南間之意。敢啓。傳曰。知道。
정조 1년
兵曹口傳政事。宣傳官具埱。兼內乘申應周相換。
정조 1년
大司憲鄭昌順。大司諫趙英鎭。執義任觀周。司諫安聖彬。應敎在學。持平洪明浩鄭淵淳。校理南鶴聞。副校理沈有鎭鄭志儉。正言兪岳柱。修撰尹尙東林蓍喆。副修撰李儒慶朴祐源啓曰。請和緩爲先削去其號。依律處斷。措辭見上請還寢遠竄罪人韓翼謩。金吾草記勿施之命。仍施遠竄之典。措辭見上請放歸田里罪人金相福。爲先極邊竄配。措辭見上答曰。不允。
정조 1년
大司憲鄭昌順。大司諫趙英鎭。執義任觀周。司諫安聖彬。持平洪明浩鄭淵淳。正言兪岳柱啓曰。請楸子島荐棘罪人趾海。濟州牧定配罪人纘海。更令王府。設鞫嚴問。快施當律。措辭見上請薪智島定配罪人敬彬。熊川縣定配罪人成運。亟令王府。更爲設鞫得情。措辭見上請還寢象厚放歸田里之命。仍施絶島定配之典。又啓曰。請洪樂任亟命王府。設鞫嚴問。又啓曰。請黑山島定配罪人金龜柱。依律處斷。又啓曰。請大靜縣荐棘罪人啓能。依律處斷。又啓曰。請薪智島安置罪人宋瑩中荐棘。又啓曰。請薪智島定配罪人金相翊荐棘。答曰。不允。措辭見上持平鄭淵淳啓曰。請大靜縣爲奴罪人金壽賢。依律處斷。又啓曰。請黑山島薦棘罪人述海。設鞫嚴問得情。又啓曰。請乙未五月庭試文科原榜。爲先罷削。又啓曰。請爲奴罪人河翼龍金重得。亟命王府。設鞫得情。快正王法。又啓曰。請梁山郡定配罪人錫達。依律處斷。又啓曰。請削黜罪人金漢耆。亟施竄配之典。又啓曰。請海南縣竄配罪人金載順。亟令王府。設鞫嚴問。又啓曰。請故判書李潭。亟施追削之典。又啓曰。請遠竄罪人洪達洙。亟令王府。更加嚴鞫。依律處斷。又啓曰。請遠竄罪人聖中。亟令王府。設鞫嚴問。期於得情。快正王法。又啓曰。請削板罪人有臣宗甲義駿等。竝令王府。設鞫嚴問。依律處斷。答府曰。不允。已上措辭見上
정조 1년
正言兪岳柱啓曰。請大靜縣爲奴罪人金壽賢。更令王府。設鞫嚴問。依律處斷。又啓曰。請旌義縣荐棘罪人尹泰淵。亟令王府。設鞫嚴問得情。快正王法。又啓曰。請海南罪人河翼龍金重得。亟命王府。設鞫得情。快正王法。又啓曰。請海南縣定配罪人李弘濟。亟令王府。設鞫嚴問。又啓曰。請海南縣竄配罪人金載順。亟令王府。設鞫嚴問。又啓曰。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放送之命。以嚴隄防。又啓曰。請機張縣竄逐罪人朴宗岳放釋之命。又啓曰。請寶城郡屛裔罪人朴宗集。爲先絶島安置。又啓曰。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。又啓曰。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。更令嚴鞫。快施當律。原榜亦爲罷削。答院曰。不允。已上措辭見上
정조 1년
慶尙監司李性源疏曰。伏以臣。行將陛辭矣。臣之父母墳山。在於京畿金浦地。生父母墳山。在於南陽地。臣二年居外。久廢省掃今當遠離。益切霜露之感。玆敢猥暴私懇。仰瀆崇聽。伏乞聖慈。俯垂諒察。特許數日之暇。俾得往省。以伸至情。不勝幸甚。答曰。省疏具悉。卿其依所請往省焉。
정조 1년
平安監司洪樂純疏曰。伏以臣。蒙被厚渥。猥按西藩。行將辭陛。路出坡州。臣之父母墳山。距官道未滿一舍。纔經草土之餘。永結風樹之痛。旌纛帶輝而爲誰報喜。廚傳雖豐。而無地反哺。觸境生哀。有淚而已。若得迂路一過。拜掃塋域。護視松楸。瀝以官酒。告以恩榮則父母有靈。感泣冥冥當如何。而微臣不曁之痛。亦可以少伸矣。玆敢瀝血哀籲。伏乞聖慈。特許歷省。俾慰至情。千萬幸甚。答曰。省疏具悉。卿其依所請歷省焉。
정조 1년
丁酉七月十八日辰時。上御尊賢閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。國榮曰。昨日勞動之餘。聖體。若何。上曰。一樣矣。國榮曰。去夜寢睡。何如。上曰。善寢矣。上曰。昨日柳鎭夏處分。何如。國榮曰。果是善處分矣。上曰。咸陽儒上言草見之。則極其狂妄。語無倫次。此等之類。不必更問。直爲逐送本鄕無妨矣。國榮曰。一見其文。可知其狂妄。無識鄕儒。固不足深誅。直爲逐送甚好矣。上曰。訓御將及八壯士孫。皆待令乎。國榮曰。皆已待令云矣。上曰。八壯士子孫。皆欲試才。注書出去。靑龍刀及鐵椎沙石。皆待令與。否知入。賤臣回奏曰。三件物皆已待令云矣上曰。試才。處所。將於何處爲之乎。永秋亭。何如。國榮曰。此外無可容之所矣。上曰。卿亦。與訓將。同爲入見可也。上曰。兵房承旨與三軍門大將入侍。出榻敎命退去。諸臣以次出。
정조 1년
丁酉七月十八日巳時。上御武德門。內禁衛訓鍊御營大將左承旨。同爲入侍時。訓鍊大將張志恒。御營大將具善復。禁衛大將洪國榮。左承旨李亨逵。記事官鄭東浚。記事官林錫喆金勉柱。以次進伏訖。上曰。此卽古之內試射處也。卿等曾入此處試射乎。善復等曰。未經此處試射矣。上曰。八壯士子孫。皆令來待乎。善復曰。皆已待令矣。上曰。召入試藝可也。以次試藝訖。志恒曰。皆無可合於別軍職之人矣。蓋別軍職。卽至近侍衛之任。不可以八壯士子孫。勿論可否。苟然充數矣。上曰。然矣。今日召見。以示不忘之意也。旣已召見賜略干弓箭部。以送可也志恒曰。別軍職。令防禦使以上爲薦。送于兵曹。以爲抄擇之地。似好矣。上曰。有闕勿補。姑俟得人可也。上曰。昨見東萊府使狀啓。則加德僉使極爲駭然矣。尙留之倭船。謂以已入。邊情之疎虞。莫此爲甚。且昨日新僉使爲人。亦無擇送之意。仍命書傳敎曰。此時邊鎭。不可不擇。時任加德僉使改差。其代。口傳另加擇差。一兩日內辭朝。仍命退。諸臣以次退出。